|  |  |  |  |  |  |
| --- | --- | --- | --- | --- | --- |
| **Jordvernalliansen i Hedmark** | **Vedtekter** | | |  | |
|  | Vår dato | | Revisjon | | Vår referanse |
|  | 08.01.2016 | |  | | 15/00303-7 |
| Utarbeidet av |  | |  | |  |
| Guro Breck |  | |  | |  |
| Til: | | Kopi: | | | |
|  | |  | | | |

# Vedtekter for Jordvernalliansen i Hedmark

Vedtatt på stiftelsesmøtet 04.02.2015.

**§ 1 – Formål**

Jordvernalliansen i Hedmark er en partipolitisk uavhengig allianse som arbeider for et bedre jordvern i Hedmark.

Alliansen har som mål at vern av matjord skal være et overordnet kriterium i all framtidig arealforvaltning. Alliansen skal arbeide for at utbygging skal skje på en bærekraftig og framtidsrettet måte på andre arealer enn matjord. Matjorda må tas vare på av hensyn til egen matsikkerhet og -beredskap, fordi vi har et etisk ansvar for å bidra i den globale matproduksjonen.

Alliansen skal arbeide for økt tilslutning til et sterkt jordvern i fylket, og vil med sin brede forankring skape forståelse hos politikere og i opinion for at jordvern er en bred samfunnssak.

Alliansen skal bidra til å øke kunnskap om og bevissthet rundt jordvern generelt og aktuelle saker spesielt.

**§ 2 – Deltakelse**

Jordvernalliansen er tuftet på deltakelse fra regionale og lokale organisasjoner som har jordvern som en del av sitt virkefelt, eller som har et engasjement for jordvern.

Alliansen er regional, og organiserer medlemsorganisasjoner på regionalt nivå / fylkesnivå. Organisasjoner med mer lokal forankring kan innlemmes dersom den aktuelle organisasjonen ikke finnes på fylkesnivå eller regionalt nivå.

Det åpnes også for støttemedlemskap for privatpersoner og bedrifter i alliansen. Støttemedlemskap gir ikke stemmerett, forslagsrett eller talerett i årsmøtet.

Medlemskap godkjennes av jordvernalliansens arbeidsutvalg.

Deltakelse i alliansen bekreftes skriftlig.

**§ 3 – Økonomi**

Alliansen organiseres ikke som en forening med betalt medlemskap. Det vil si at det ikke innkreves årskontingent. Den enkelte organisasjon dekker kostnader (reiseutgifter mv) til sine representanter. Ved spesielle prosjekter drøftes økonomi og eventuell kostnadsdeling i et medlemsmøte / en samlet høring for alliansen.

**§ 4 – Arbeidsutvalg**

Et valgt arbeidsutvalg forestår alliansens løpende arbeid. Arbeidsutvalget består av tre personer, som velges av årsmøtet.

Arbeidsutvalgets oppgaver:

1. Konstituere seg; velge en talsperson og fordele arbeidsoppgaver. Talspersonen er hovedsakelig alliansens stemme utad. Også de to andre i arbeidsutvalget kan tre inn som talspersoner dersom den valgte talspersonen ikke er disponibel.
2. Stå for driften av alliansen og sørge for at alliansens planlagte aktiviteter blir gjennomført.
3. Ha oversikt over prosesser og evt nye saker/aktivitetsområder som bør vurderes. Forut for engasjement i nye saker, drøftes disse av arbeidsutvalget.
4. Sørge for at det blir ført referat fra møtene.
5. Utarbeide forslag til arbeidsplan for arbeidsåret. Arbeidsplanen legges fram for årsmøtet og godkjennes der.
6. Sørge for nødvendige eksterne kontaktpersoner, samt sørge for fordeling av arbeidsinnsats / bredere involvering i alliansen når det er behov for dette.
7. Innkalle til medlemsmøter i alliansen. Arbeidsutvalget plikter å innkalle til medlemsmøte dersom to organisasjoner i alliansen ber om det.

**§ 5 – Årsmøte**

Årsmøtet er alliansens høyeste styringsorgan, og blir innkalt av arbeidsutvalget. Som hovedregel skal årsmøtet avholdes i løpet av oktober. Innkalling med saksliste skal sendes ut senest 14 dager før årsmøtet.

Ekstraordinært årsmøte holdes når arbeidsutvalget eller ¼ av medlemsorganisasjonene krever det.

Hver medlemsorganisasjon har én stemme i årsmøtet, uavhengig av antall medlemmer. Øvrige møtedeltakere har observatørstatus i årsmøtet.

Årsmøtet skal:

1.      Godkjenne innkalling og saksliste.

2.      Velge møteleder.

3.      Velge to medlemmer til å skrive under protokollen sammen med møteleder.

4.      Behandle årsmelding.

5.      Behandle innkomne saker.

6.      Behandle arbeidsplan for det kommende arbeidsåret.

7. Velge arbeidsutvalg. Arbeidsutvalget pekes ut av årsmøtet, uten forutgående innstilling fra en valgkomité. For å sikre kontinuitet, velges arbeidsutvalgsmedlemmene for to år. Annethvert år velges det ett og to nye medlemmer til arbeidsutvalget for to år, slik at en unngår full utskifting. I tillegg velges en vararepresentant for ett år. De tre medlemmene i arbeidsutvalget og vararepresentanten kommer fra fire ulike organisasjoner som deltar i alliansen.

**§ 6 – Vedtektsendringer**

Vedtektsendringer kan bli gjort i ordinært eller ekstraordinært årsmøte. Det skal stå i innkallingen hva endringen gjelder. Vedtektsendring krever minst 2/3 flertall blant de frammøtte stemmeberettigede på årsmøtet.

Forslag til vedtektsendringer må være arbeidsutvalget i hende senest 21 dager før årsmøtet.

**§ 7 – Utmelding**

Utmelding av jordvernalliansen skal skje skriftlig til arbeidsutvalget.

**§ 8 – Oppløsning**

Årsmøtet kan oppløse alliansen når det finner det ønskelig. Oppløsning krever 2/3 flertall av frammøtte på årsmøtet.